CELEX: 32019D0814
Language: lv
Date: 2019-05-17 00:00:00
Title: Padomes Īstenošanas lēmums (ES) 2019/814 (2019. gada 17. maijs), ar ko Itālijai saskaņā ar Direktīvas 2003/96/EK 19. pantu atļauj noteiktos ģeogrāfiskos apgabalos piemērot samazinātas nodokļa likmes apkurē izmantojamai gāzeļļai un sašķidrinātai naftas gāzei

21.5.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 133/20
               
            
         PADOMES ĪSTENOŠANAS LĒMUMS (ES) 2019/814
         (2019. gada 17. maijs),
         ar ko Itālijai saskaņā ar Direktīvas 2003/96/EK 19. pantu atļauj noteiktos ģeogrāfiskos apgabalos piemērot samazinātas nodokļa likmes apkurē izmantojamai gāzeļļai un sašķidrinātai naftas gāzei
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Saskaņā ar Direktīvas 2003/96/EK 19. panta 1. punktu Itālijai noteiktos ģeogrāfiskos apgabalos, kas atrodas īpaši neizdevīgā situācijā, tika atļauts piemērot samazinātas akcīzes nodokļa likmes apkurē izmantojamai gāzeļļai un sašķidrinātai naftas gāzei (LPG). Pēdējā atļauja ar Padomes Īstenošanas lēmumu 2014/695/ES (2) tika piešķirta līdz 2018. gada 31. decembrim.
                  
               
                     (2)
                  
                  
                     Ar 2018. gada 31. oktobra vēstuli Itālijas iestādes lūdza atļauju noteiktos ģeogrāfiskos apgabalos, kas atrodas īpaši neizdevīgā situācijā, piemērot samazinātas nodokļa likmes apkurē izmantojamai gāzeļļai un LPG, attiecībā uz dažiem apgabaliem pagarinot ar Lēmumu 2014/695/ES iedibināto praksi, pirms minētais lēmums zaudē spēku. Atļauju Itālijas iestādes lūdza laikposmam no 2019. gada 1. janvāra līdz 2024. gada 31. decembrim. 2018. gada 14. decembrī Itālijas iestādes iesniedza papildu informāciju un precizējumus.
                  
               
                     (3)
                  
                  
                     Itālijai ir ļoti neviendabīga teritorija ar atšķirīgiem klimatiskajiem un ģeogrāfiskajiem apstākļiem. Ņemot vērā Itālijas teritoriālās īpatnības, tā ir ieviesusi samazinātas nodokļa likmes gāzeļļai un LPG, lai iedzīvotājiem noteiktos ģeogrāfiskos apgabalos daļēji kompensētu nesamērīgi augstās apkures izmaksas.
                  
               
                     (4)
                  
                  
                     Nodokļa diferenciācijas pamatā ir objektīvi kritēriji, un tās mērķis ir, samazinot nesamērīgi augstās apkures izmaksas, kas salīdzinājumā ar Itālijas pārējo teritoriju rodas bargu klimatisko apstākļu vai kurināmā sagādes grūtību dēļ, nostādīt to apgabalu iedzīvotājus, kuros var piemērot nodokļa samazinājumu, vienlīdzīgākā situācijā ar pārējiem Itālijas iedzīvotājiem.
                  
               
                     (5)
                  
                  
                     Samazinātās nodokļa likmes piemēro ģeogrāfiskiem apgabaliem, kuri atbilst vienam no šādiem kritērijiem: a) visbargākie klimatiskie apstākļi Itālijas teritorijā, proti, komūnas, kuras klasificētas F zonā, kā tā definēta Prezidenta 1993. gada 26. augusta Dekrētā Nr. 412 (3), b) bargi klimatiskie apstākļi apvienojumā ar kurināmā sagādes grūtībām, proti, komūnas, kuras ir klasificētas E zonā, kā tā definēta Prezidenta 1993. gada 26. augusta Dekrētā Nr. 412, un c) ģeogrāfiskā izolētība apvienojumā ar kurināmā sagādes grūtībām un kurināmā sagādes dārdzību, proti, Sardīnijā un nelielajās salās. Samazinātās nodokļa likmes būtu jāpiemēro tikai līdz dabasgāzes tīkla pabeigšanai attiecīgajās komūnās.
                  
               
                     (6)
                  
                  
                     Komisija ir izskatījusi pieprasīto pasākumu un secinājusi, ka tas nekropļo konkurenci un netraucē iekšējā tirgus darbību un to nevar uzskatīt par nesaderīgu ar Savienības vides, enerģētikas un transporta politiku. Samazinātā nodokļa likme gāzeļļai un LPG vēl aizvien būtu augstāka par ES minimālajiem nodokļu līmeņiem, kuri noteikti Direktīvā 2003/96/EK, un tikai daļēji kompensētu apkures papildu izmaksas, kas rodas attiecīgajos ģeogrāfiskajos apgabalos.
                  
               
                     (7)
                  
                  
                     Tādēļ saskaņā ar Direktīvas 2003/96/EK 19. panta 2. punktu būtu jāatļauj Itālijai noteiktos ģeogrāfiskos apgabalos līdz 2024. gada 31. decembrim piemērot samazinātas nodokļa likmes apkurē izmantojamai gāzeļļai un LPG. Minētais noteikums paredz, ka katrai saskaņā ar minēto pantu piešķirtajai atļaujai ir jābūt stingri ierobežotai laikā.
                  
               
                     (8)
                  
                  
                     Lai nodrošinātu pietiekamu noteiktību attiecīgajiem ģeogrāfiskiem apgabaliem, atļauja būtu jāpiešķir uz sešiem gadiem. Taču, lai nekavētu pašreizējā regulējuma turpmāku vispārēju pilnveidošanu, ir lietderīgi paredzēt, ka tad, ja Padome, pamatojoties uz Līguma 113. pantu, ievieš grozītu vispārēju energoproduktu nodokļu sistēmu, kurai šī atļauja nav pielāgota, šim lēmumam būtu jāzaudē spēks dienā, kad sāk piemērot minētās grozītās sistēmas noteikumus.
                  
               
                     (9)
                  
                  
                     Lai nodrošinātu, ka pasākums attiecībā uz atļauju piemērot ar Lēmumu 2014/695/ES piešķirtās samazinātās akcīzes nodokļa likmes, kurš zaudēja spēku 2018. gada 31. decembrī, tiktu piemērots bez pārtraukuma, būtu lietderīgi šo lēmumu piemērot no 2019. gada 1. janvāra.
                  
               
                     (10)
                  
                  
                     Šis lēmums neskar Savienības noteikumu par valsts atbalstu piemērošanu,
                  
               IR PIEŅĒMUSI ŠO LĒMUMU.
         
            1. pants
            
               1.   Ar šo Itālijai atļauj piemērot samazinātas nodokļa likmes apkurē izmantojamai gāzeļļai un LPG šādos ģeogrāfiskos apgabalos, kas atrodas neizdevīgā situācijā:
               
                           a)
                        
                        
                           komūnās, kas atrodas F klimata zonā, kā tā noteikta ar Prezidenta 1993. gada 26. augusta Dekrētu Nr. 412;
                        
                     
                           b)
                        
                        
                           komūnās, kas atrodas E klimata zonā, kā tā noteikta ar Prezidenta 1993. gada 26. augusta Dekrētu Nr. 412;
                        
                     
                           c)
                        
                        
                           Sardīnijas un nelielo salu komūnās, tas ir, visās Itālijas salās, izņemot Sicīliju.
                        
                     
            
               2.   Lai izvairītos no pārmērīgas kompensācijas, samazinājums nav lielāks par papildu apkures izmaksām attiecīgajos apgabalos. Tādējādi nodokļa samazinājums apgabalos, uz kuriem attiecas 1. punkta c) apakšpunkts, neizraisa cenas krišanos līdz līmenim, kas ir zemāks par tā paša kurināmā cenu Itālijas kontinentālajā daļā.
            
            
               3.   Samazinātā likme atbilst Direktīvā 2003/96/EK noteiktajām prasībām un jo īpaši minētās direktīvas 9. pantā noteiktajiem minimālajiem nodokļu līmeņiem.
            
         
         
            2. pants
            Tas, vai samazinājumu var piemērot 1. panta 1. punkta b) un c) apakšpunktā minētajos ģeogrāfiskajos apgabalos, ir atkarīgs no dabasgāzes tīkla nepieejamības komūnā.
         
         
            3. pants
            Šo lēmumu piemēro no 2019. gada 1. janvāra līdz 2024. gada 31. decembrim.
            Taču, ja Padome, pamatojoties uz Līguma 113. pantu, ievieš grozītu vispārēju energoproduktu nodokļu sistēmu, kurai ar šā lēmuma 1. pantu piešķirtā atļauja nav pielāgota, šis lēmums zaudē spēku dienā, kad sāk piemērot minētās grozītās sistēmas noteikumus.
         
         
            4. pants
            Šis lēmums ir adresēts Itālijas Republikai.
         
         
            Briselē, 2019. gada 17. maijā
            
               
                  Padomes vārdā –
               
               
                  priekšsēdētājs
               
               E.O. TEODOROVICI
            
         
         
            (1)  OV L 283, 31.10.2003., 51. lpp.
         
         
            (2)  Padomes Īstenošanas lēmums (2014. gada 29. septembris) 2014/695/ES, ar ko Itālijai saskaņā ar Direktīvas 2003/96/EK 19. pantu atļauj noteiktos ģeogrāfiskos apgabalos piemērot samazinātas nodokļu likmes apkurē izmantojamai gāzeļļai un sašķidrinātai naftas gāzei (OV L 291, 7.10.2014., 16. lpp.).
         
            (3)  Saskaņā ar Prezidenta 1993. gada 26. augusta Dekrētu Nr. 412 Itālijas teritorija ir iedalīta sešās klimata zonās (A līdz F). Klasifikācija ir balstīta uz vienību “grādi dienā”, kas raksturo dienu skaitu gadā, kad āra temperatūra atšķiras no optimālās 20 °C temperatūras un tāpēc ir vajadzīga apkure.